**Fra Charlottenlund til Tarm**

*En udkantsfortælling om udflytning fra centrum til periferi*

I dansk politik sker der for tiden de utroligste ting, for regeringen har virkelig magt over tingene. Mod og dynamik er der masser af. Det er der mange forbavsende beviser på , og det følgende handler om bare ét af disse manifestationer af handlekraft og magt. Nemlig udflytningen fra centrum til periferi. Jeg røber vist ikke en statshemmelighed ved at konstatere, at på dette område er vi slet ikke nået til vejs ende. Hertil skal lægges, at stærke kræfter i regeringen har indset, at det lissom ikke er nok at flytte nogle statslige arbejdspladser til den yderste udkant. Kulturen bevæger sig ikke. Hvad der er in, og hvad der er yt, afgøres fortsat i Københavns nordlige forstæder. I al hemmelighed besluttede regeringen derfor at gøre noget ved sagen, og vupti - : Ved et administrativt trylleslag blev borgerne i Charlottenlund flyttet til den vestjyske by Tarm i løbet af en enkelt nat, så da de intetanende charlottenlunderne slog øjnene op, var de omgivet af en virkelighed, der var fuldstændig ukendt for dem.

Gennem mange år havde de levet i Gentofte kommune, hvor de konservative altid har haft magten, men nu kom til til en by, hvor Venstre har regeret i over hundrede år, så de forblev ganske vist i det blå segment, men sikke en forskel. I Gentofte havde kommunalbestyrelsen værnet om det bestående. I Tarm havde der godt nok været flere store fabrikker, en bank, et sygehus, et apotek, et mejeri, en biograf og et levende handelsliv, men det var altsammen væk. Den frie konkurrence havde nemlig fået lov til at udfolde sig frit, og resultatet var, at den før så levende by, lignede en kirkegård. De forflyttede østdanskere gned sig i øjnene og var forvirrede. ”Hvor er cafeerne?” spurgte de, for det var det første, de tænkte på. For dem var en by noget med livlige gader, små og store butikker, familier på indkøb, ældre med rollatorer, mødre med barnevogne og unge i muntre grupper. Sådan var det i Charlottenlund, men det var der ikke noget af i Tarm. Hovedgaden lå øde hen med rækker af tomme butikker og falmede til-salg-skilte bag støvede ruder.

De gode borgere fra Charlottenlund var chokerede. Var dette virkelig Danmark? En af dem ville på biblioteket for om muligt at finde en bog om den by og egn, som de var havnet i, men biblioteket var lukket. Da han derefter spurgte efter boghandelen, fik han at vide, at den havde haft ophørsudsalg for længe siden. Nogle ville så aflevere en klage på rådhuset, men rådhuset var revet ned, og hvor det havde ligget, var der kun en tom grund. Andre ville bare hjem, og de spurgte efter jernbanestationen, men den var også nedlagt forlængst. De måtte åbenbart blive i Tarm, og det var så chokerende, at en af dem fik ondt i hjertet og havde brug for akutbehandling, men nærmeste skadestue var over halvtreds kilometer væk. De udflyttede borgere var åbenbart dømt til at forblive i den forpjuskede by, hvis tomme gader emmede af utryghed, og nogle ville derfor vide, hvor landbetjenten var, men også han var afskaffet for flere år siden. En lokal venstremand dukkede op og forklarede: ”I gamle dage troede vi vestjyder på at Jesus ville komme og frelse os. Det gør vi ikke mere. Nu tror vi på Væksten”, og så pegede han på nogle marker nord for byen, hvor der lå et par neonbelyste storcentre omgivet af enorme parkeringspladser. Det var dem, der havde holdt hjulene i gang. Det var godt nok også dem, der havde suget alt liv ud af den gamle bykerne, men det var en del af omkostningerne, sagde den gode venstremand. I Tarm var der ganske vist minusvækst for tiden, men manden forsikrede: ”Vi skal bare have storcentre der er dobbelt så store, så kommer Væksten helt sikkert igen.”

Charlottenlunderne var rystede. Da fik nogle af dem den ide, at de ville skrive et læserbrev til deres hjemlige ugeavis, Villabyerne, for at fortælle om deres oplevelser. Folk skulle bare vide, hvilke frygtelige konsekvenser Venstres drømme om vækst havde. Som sagt, så gjort, men ak, da de ville sende brevet, opdagede de til deres skræk, at posthuset var nedlagt. De kunne ikke engang købe et frimærke. Et opslag på en forblæst postkasse forkyndte, at der ville gå flere dage, før den blev tømt.

Siden har ingen hørt fra østdanskerne, men rygtet vil vide, at nogle af dem har lært at tale den lokale dialekt, så de kan optræde som indfødte og leve af at sælge gedeost til turisterne.